Diari Oficial de la Generalitat Valenciana


Sumari del DOGV 5679, del 14-01-2008 (2008/265)

ORDE de 26 de novembre de 2007, de la Conselleria d'Agricultura, Pesca i Alimentació, per la qual s'establixen normes d'ordenació i d'ajudes en el sector de la pesca i l'aqüicultura.
--------------------------------------------------------------------------------------------------------------------------------------------------------------------------------------

### Dades del document

Número de DOGV
:   5679

Data del DOGV
:   14-01-2008

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2008/265


Data del document
:   26-11-2007

Organisme emissor
:   Conselleria d'Agricultura, Pesca i Alimentació

Tipus de document
:   Ordre

Anàlisi jurídica

 Descriptors 

:   * vaixell pesquer
    * empresa privada
    * pescador
    * indústria pesquera
    * aqüicultura
    * suport econòmic
    * flota pesquera
    * IFOP
    * legislació

ORDE de 26 de novembre de 2007, de la Conselleria d'Agricultura, Pesca i Alimentació, per la qual s'establixen normes d'ordenació i d'ajudes en el sector de la pesca i l'aqüicultura. [2008/265]
En el Reglament (CE) núm. 1198/2006, del Consell, de 27 de juliol de 2006, relatiu al Fons Europeu de Pesca (DO L 223, de 15.08.2006), es definixen les modalitats i condicions de les intervencions amb finalitat estructural en el sector de la pesca i l'aqüicultura. Ha entrat en vigor el 5 de setembre de 2006 i és directament aplicable en cada estat membre.
En el Reial Decret 1048/2003, d'1 d'agost, sobre ordenació del sector pesquer i ajudes estructurals, es regulen, entre altres aspectes, els relatius a les autoritzacions per a la construcció i modernització de vaixells i l'ajust dels esforços pesquers.
En l'Orde APA/2209/2003, d'1 d'agost, s'establix l'aplicació del règim d'esforç pesquer en les renovacions o modernitzacions de la flota.
En el Reial Decret 1473/2004, de 18 de juny, modificat per mitjà del Reial Decret 518/2005, de 6 de maig, s'establixen mesures de caràcter socioeconòmic en el sector pesquer.
En el Reial Decret 2064/2004, de 15 d'octubre, que va ser modificat per mitjà del Reial Decret 607/2006, de 19 de maig, es regula la primera venda dels productes pesquers i s'establixen els requisits que han de posseir els establiments i la informació que les comunitats autònomes han de remetre a l'administració central de l'Estat.
La Comunitat Valenciana té atribuïdes competències en ordenació del sector pesquer i, per això, la conselleria d'Agricultura, Pesca i Alimentació gestiona les ajudes comunitàries en esta matèria. En esta disposició s'establixen les normes de procediment i gestió de les sol·licituds que se li presenten. Així mateix, s'hi establixen criteris d'autorització i ajudes en el marc de la política pesquera comuna, i s'adequa el nombre i la capacitat dels vaixells de la Comunitat Valenciana a la situació dels nostres caladors.
Per tot això, atesa la proposta de la Direcció General d'Empreses Agroalimentàries i Desenvolupament del Medi Rural, en l'exercici de les funcions que tinc atribuïdes,
ORDENE
CAPÍTOL I
Disposicions generals
Article 1. Objecte
En esta disposició s'establix el procediment per a la tramitació de les autoritzacions que correspon atorgar a l'administració de la Generalitat en matèria d'ordenació del sector de la pesca i de l'aqüicultura.
Així mateix, s'hi establix el procediment per a la tramitació i gestió de les ajudes que s'establixen en el Reglament (CE) núm. 1198/2006, del Consell, de 27 de juliol de 2006, del Consell, referent a les mesures previstes en el seu títol IV.
Les ajudes atorgades es regiran, sense perjudici de les previsions que conté esta orde, per les disposicions del Reglament (CE) núm. 1198/2006 i les altres disposicions comunitàries aplicables, com també per les disposicions bàsiques que l'Estat dicte en desplegament o transposició d'estes.
Queden excloses de l'àmbit d'aplicació d'esta orde les mesures de comercialització en destinació i de transformació dels productes de la pesca i de l'aqüicultura, que seran objecte de regulació específica.
Article 2. Àmbit d'aplicació
Amb caràcter general, podran obtindre les autoritzacions i ser beneficiaris de les ajudes les persones físiques, jurídiques, comunitats de béns, societats civils i organitzacions de productors que acrediten la titularitat de l'acció a realitzar i que efectuen les accions previstes en esta orde, en l'àmbit territorial de la Comunitat Valenciana.
Quan els sol·licitants de les ajudes siguen comunitats de béns, hauran de nomenar un representant o apoderat únic de l'agrupació, amb prou poders per a complir les obligacions que, com a beneficiària, corresponga a l'agrupació. Esta no es podrà dissoldre fins que no haja transcorregut el termini de prescripció previst en els articles 39 i 65 de la Llei 38/2003, de 17 de novembre, General de Subvencions.
En particular, els beneficiaris de la concessió d'ajudes econòmiques únicament podran ser:
- En paralització definitiva de vaixells pesquers: els propietaris dels vaixells.
- En inversions a bord de vaixells pesquers: els propietaris dels vaixells.
- En aqüicultura i vaixells auxiliars: els propietaris i els concessionaris del domini públic.
- En ports de pesca, llocs de desembarcament i ancoratges: els propietaris i els concessionaris.
- En comercialització en establiments de primera venda: els propietaris i els concessionaris.
Article 3. Sol·licituds
Tant les sol·licituds d'autorització com d'ajudes, per a l'aprovació o el pagament, regulades en esta orde, es presentaran i es tramitaran de forma independent, en imprés normalitzat, amb l'acreditació de la documentació que es requerisca per a la tramitació i es presentaran a la direcció territorial de la conselleria d'Agricultura, Pesca i Alimentació en l'àmbit territorial de la qual s'execute l'acció, o de qualsevol de les maneres establides en la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
CAPÍTOL II
Autoritzacions
Article 4. Presentació de sol·licituds
1. Les sol·licituds d'autorització es podran presentar en qualsevol moment de l'any natural.
2. Les sol·licituds hauran d'anar acompanyades de la documentació comuna i específica establida per a cada acció.
3. La presentació de la sol·licitud d'autorització comportarà l'autorització a l'òrgan gestor per a verificar i demanar les dades fiscals, de seguretat social i la resta que resulten procedents del sol·licitant, per via telemàtica o per qualsevol altre mitjà.
4. En el cas de sol·licitar el beneficiari una modificació que altere substancialment les característiques del projecte primitiu, s'haurà de presentar una nova sol·licitud a la qual es podran incorporar els documents de la petició anterior que indique l'interessat i que es considere que conserven la seua validesa.
Article 5. Requisits i condicions
1. Els vaixells aportats com a baixa per a la construcció o per a modernització dels vaixells han de tindre port base a la Comunitat Valenciana, estar inclosos, en situació d'alta, en el Cens de Flota Operativa, i posseir llicència de pesca en vigor.
2. Els vaixells auxiliars d'aqüicultura hauran de pertànyer a un establiment prèviament autoritzat per la conselleria d'Agricultura, Pesca i Alimentació.
3. Al territori de la Comunitat Valenciana, la primera venda dels productes de la pesca i l'aqüicultura, vius, frescos, refrigerats, congelats i ultracongelats, es realitzarà obligadament en els establiments degudament autoritzats per a la primera venda per la conselleria, d'Agricultura, Pesca i Alimentació.
4. Els titulars dels establiments de producció d'aqüicultura efectuaran una relació de cada una de les vendes efectuades, amb indicació de la data i el lloc de venda, espècie comercialitzada, quilograms i preu.
Quan els productes es transporten per a la venda a un lloc diferent del lloc de cria, els productes hauran d'anar acompanyats d'un document de transport expedit pel productor on s'especifique la informació anterior.
La informació indicada en els dos paràgrafs anteriors serà remesa, pel titular de l'establiment de producció, en suport informàtic amb format de fitxer normalitzat, a la direcció territorial de la conselleria d'Agricultura, Pesca i Alimentació, en la primera setmana del mes següent a què es referixen les dades.
5. Els centres d'expedició i de depuració es consideren establiments de primera venda a l'efecte de l'article 59.3 de la Llei 9/1998, de 15 de desembre, de la Generalitat Valenciana, de Pesca Marítima de la Comunitat Valenciana.
6. Els centres d'expedició i de depuració s'ajustaran a allò que s'establix en el Reglament (CE) 853/2004, del Parlament Europeu i del Consell, de 29 d'abril, pel qual s'establixen normes específiques d'higiene dels aliments d'origen animal, i la resta de normes que es dicten sobre la matèria.
Article 6. Documentació comuna
A la sol·licitud d'autorització s'adjuntarà la documentació següent, que s'aportarà en dos exemplars:
a) En el cas de persones físiques: DNI del sol·licitant.
En el cas de persones jurídiques: targeta d'identificació fiscal i document de constitució de la societat o comunitat de béns, estatuts o acte fundacional en què consten les normes per les quals es regula la seua activitat, inscrits en el registre oficial corresponent.
Els que compareguen i firmen les sol·licituds de subvenció en nom d'un altre presentaran l'acreditació d'esta representació. La persona amb prou poder a l'efecte de representació haurà d'adjuntar còpia compulsada del seu DNI.
b) Documentació acreditativa de la titularitat del bé sobre el qual se sol·licita l'autorització (certificat actualitzat del Registre Mercantil o de la Propietat).
c) Acreditació del compliment de les condicions i els requisits fixats en la normativa comunitària, estatal i de la Comunitat Valenciana, que afecten a fi de l'autorització.
Article 7. Documentació específica
Els documents específics d'autorització segons l'acció a realitzar són:
1. En construcció de vaixells pesquers
a) Projecte tècnic firmat i visat (4 exemplars).
b) Certificació de la potència propulsora final a instal·lar i catàleg original del motor.
c) Compromís de baixa, en el qual constarà la cessió al titular de la nova construcció i document de liquidació dels drets de transmissió.
d) Full d'assentament actualitzat amb anotació del compromís de baixa.
e) Certificat nacional d'arqueig en GT actualitzat i de volum sota coberta (VSC), si és el cas, del vaixell aportat com a baixa.
f) Certificat del Registre Mercantil actualitzat en què consten les càrregues i el domini del vaixell aportat com a baixa.
g) Certificat de la Capitania Marítima d'haver exercit una activitat pesquera almenys de 120 dies en els 12 mesos anteriors a la data d'inici de l'expedient de construcció o, si és el cas, a la data de presentació de la documentació de la baixa.
2. En modernització de vaixells pesquers
a) Memòria tècnica valorada i factures proforma o projecte tècnic visat quan ho requerisca l'acció. S'hi indicaran els elements que cal substituir.
b) Certificat de la potència final que cal instal·lar i catàleg original del motor, si és el cas.
c) Certificat nacional d'arqueig en GT actualitzat i de volum sota coberta (VSC), si és el cas.
d) Full d'assentament actualitzat en els casos de canvi de motor o canvis estructurals.
e) Quan calga aportar baixes, els documents d'aportació de baixes de l'apartat 1.
3. En instal·lacions d'aqüicultura
3.1. En noves instal·lacions o ampliació en zones de domini públic marítim terrestre
a) Projecte tècnic firmat i visat (8 exemplars).
b) Memòria de tecnologia de cultiu (8 exemplars).
c) Estudi de viabilitat i rendibilitat econòmica (8 exemplars).
d) Estudi d'impacte ambiental (8 exemplars).
e) Documentació tècnica d'abalisament (8 exemplars).
f) Sol·licitud o concessió del domini públic.
g) Llicències, autoritzacions o certificats necessaris quant a la matèria.
3.2. En noves instal·lacions d'aqüicultura o ampliació en zones de domini privat
a) Projecte tècnic firmat i visat (4 exemplars).
b) Memòria de tecnologia de cultiu (4 exemplars).
c) Estudi de viabilitat i rendibilitat econòmica (4 exemplars).
d) Estudi d'impacte ambiental (4 exemplars).
e) Informe municipal de permissivitat de l'activitat i declaració, si és el cas, d'interés comunitari.
f) Escriptura de propietat registrada.
g) Llicències, autoritzacions o certificats necessaris quant a la matèria.
3.3. En modificació d'instal·lacions d'aqüicultura autoritzades sense augment de producció
- Projecte tècnic firmat i visat o memòria tècnica.
3.4. En construcció de vaixell auxiliar per a instal·lacions d'aqüicultura
a) Projecte tècnic firmat i visat (4 exemplars).
b) Certificat de la potència propulsora final a instal·lar i catàleg original.
3.5. En modernització de vaixell auxiliar per a instal·lacions d'aqüicultura
a) Memòria tècnica valorada i factures proforma o projecte tècnic firmat i visat quan ho requerisca l'acció. S'hi indicaran els elements que cal substituir.
b) Certificat de la potència final a instal·lar i catàleg original.
c) Full d'assentament actualitzat o certificat de navegabilitat.
4. En comercialització en establiments de primera venda
a) Projecte tècnic firmat i visat (2 exemplars).
b) Memòria justificativa de l'origen i el volum dels productes a comercialitzar, en què s'acredite la disponibilitat d'equips informàtics i programes per a la transmissió de notes de venda, la disponibilitat d'equips de pesatge i indicació d'horaris de vendes.
c) Certificat sanitari de compliment del Reial Decret 640/2006, de 26 de maig.
d) Llicències, autoritzacions o certificats necessaris quant a la matèria.
5. En centre d'expedició i depuració
a) Projecte tècnic firmat i visat.
b) Certificat sanitari de compliment del Reglament 853/2004, del Parlament Europeu i del Consell, de 29 d'abril, pel qual s'establixen normes específiques d'higiene dels aliments d'origen animal.
c) Llicències, autoritzacions o certificats necessaris quant a la matèria.
3.6. En altres autoritzacions d'ordenació del sector de la pesca i l'aqüicultura
- Memòria de l'activitat sol·licitada.
Article 8. Resolució d'autoritzacions
1. Els servicis tècnics de les direccions territorials de la conselleria d'Agricultura, Pesca i Alimentació, una vegada analitzada, verificada i completada la documentació presentada, demanaran els informes pertinents dels organismes competents i realitzaran una inspecció prèvia de la qual s'estendrà una acta per a acreditar la idoneïtat, l'eficàcia i l'adequació de l'acció.
2. Si la documentació presentada és incompleta o conté errades esmenables, es requerirà els sol·licitants perquè en el termini de 10 dies hàbils i d'acord amb l'article 71 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, esmenen la falta o adjunten els documents preceptius, amb l'advertència que si no ho fan seran considerats desistits de la seua sol·licitud d'acord amb el dit article i l'efecte previst en l'article 42.1 de la Llei.
3. En el cas de no ser acceptada la sol·licitud de l'interessat, els servicis tècnics, abans d'elevar la seua proposta, donaran tràmit d'audiència a l'interessat.
4. Les direccions territorials de la conselleria d'Agricultura, Pesca i Alimentació, remetran, en els casos que pertoque, l'expedient complet amb la seua proposta d'autorització a l'efecte d'emetre la resolució que procedisca.
5. Es faculta els directors territorials de la conselleria d'Agricultura, Pesca i Alimentació per a la resolució dels casos de desistiment i inadmissió de les sol·licituds d'autorització.
6. Es faculta els directors territorials de la conselleria d'Agricultura, Pesca i Alimentació per a la resolució de les sol·licituds d'autorització de modernització de vaixells.
Es faculta el director general d'Empreses Agroalimentàries i Desenvolupament del Medi Rural per a resoldre les altres sol·licituds d'autorització d'ordenació del sector pesquer.
L'òrgan que resoldrà l'autorització la comunicarà, sense dilació, a l'òrgan territorial o central, segons corresponga.
7. L'autorització de l'activitat no pressuposa la conformitat del pressupost del projecte presentat pel sol·licitant.
8. Una vegada finalitzada l'acció per a la qual s'ha atorgat autorització, l'interessat efectuarà una comunicació per escrit als servicis tècnics de les direccions territorials de la conselleria d'Agricultura, Pesca i Alimentació perquè estos compareguen i comproven la finalització de l'execució i l'adequació de l'acció a la finalitat perseguida, de la qual s'estendrà l'acta corresponent.
Si en acabar el període de validesa concedit per a la realització de l'acció no hi ha comunicació de l'interessat, els servicis tècnics realitzaran d'ofici la compareixença i l'alçament de l'acta corresponent.
9. La cessió o transmissió d'autoritzacions atorgades a l'empara d'esta orde no tindran validesa quan no siguen prèviament autoritzades per l'òrgan que les va dictar.
10. Transcorreguts sis mesos a partir de la data en què la sol·licitud d'autorització ha tingut entrada sense que s'haja dictat una resolució expressa, es podrà entendre desestimada.
CAPÍTOL III
Ajudes
Article 9. Finançament
1. Les ajudes s'ajustaran als nivells de participació que s'establixen en el Reglament (CE) 1198/2006, de 27 de juliol, del Consell, per a les regions no incloses en l'objectiu de convergència, tenint en compte la distribució territorial del Fons Europeu de la Pesca, FEP, els pressupostos del Ministeri d'Agricultura, Pesca i Alimentació i els fons propis de la Generalitat. En cap cas la contribució pública nacional i europea podrà superar els límits que s'establixen en el Reglament del FEP.
Les ajudes s'ajustaran a allò que s'establix en l'article 6 de la Llei 38/2003, General de Subvencions, i en l'article 7 del seu reglament, aprovat per mitjà del Reial Decret 887/2006.
2. Les subvencions aprovades es finançaran a càrrec del programa 714.10, "Ordenació i millora de la producció pesquera", tenint en compte els pressupostos de cada exercici i d'acord amb el règim legal de les despeses d'abast plurianual, de la manera següent:
a) Les accions del Reglament (CE) 1198/2006, quan es referisca a inversions materials, a càrrec del capítol 7.
b) Les accions del Reglament (CE) 1198/2006, quan es referisca a despeses corrents, a càrrec del capítol 4.
3. Anualment s'establiran els imports màxims, els quals seran publicats en el Diari Oficial de la Comunitat Valenciana.
Article 10. Presentació de sol·licituds
1. S'establix una convocatòria anual per a la presentació de les sol·licituds d'ajuda, el període de la qual finalitza el 31 de març. Les sol·licituds presentades després del 31 de març s'incorporaran automàticament a la primera convocatòria de l'any següent.
Les sol·licituds, en model normalitzat, hauran d'anar acompanyades de la documentació comuna i específica establida per a cada acció.
2. En el cas de sol·licitar el beneficiari un increment del pressupost inicialment presentat o un projecte visat reformat, s'haurà de presentar nova sol·licitud d'ajuda, a la qual es podran incorporar els documents de la petició anterior que indique l'interessat i que es considere que conserven la seua validesa. A l'efecte de l'ajuda serà una nova sol·licitud, i es considerarà l'interessat desistit de la sol·licitud anterior.
3. La presentació de la sol·licitud d'ajudes comportarà l'autorització a l'òrgan gestor per a realitzar les verificacions per via telemàtica o per qualsevol altre mitjà que resulten procedents, especialment les referents a la comprovació del compliment, per part del sol·licitant, de les obligacions tributàries (estatals i de la comunitat autònoma) i davant de la Seguretat Social.
En el cas que el beneficiari expressament anul·le l'autorització (article 23.3 de la Llei 38/2003, de 17 de novembre, General de Subvencions) prèviament a l'aprovació i el pagament de l'ajuda, presentarà els documents justificatius corresponents.
Article 11. Requisits i condicions per a l'aprovació de l'ajuda
1. La presentació de la sol·licitud d'ajuda serà sempre posterior a l'obtenció dels permisos, llicències, autoritzacions i concessions que requerisca l'activitat, incloses les autoritzacions necessàries establides en el capítol II d'esta disposició.
2. La concessió tindrà, almenys, una duració de cinc anys, comptadors des de la data de tancament de la convocatòria.
3. Per a cada una de les mesures, un beneficiari només podrà presentar una sola sol·licitud d'ajudes en cada convocatòria. En cas de presentar l'interessat dos o més sol·licituds per a una mateixa mesura, se li donarà validesa únicament a l'última presentada, fent-ho saber a l'interessat, la qual cosa motivarà el desistiment de les altres presentades en la mateixa convocatòria.
4. No s'admetran sol·licituds d'ajuda dels beneficiaris o establiments que tinguen pendent de finalitzar altres accions subvencionades dins de la mateixa mesura o línia d'ajuda.
5. No seran admeses les sol·licituds d'ajudes referents a accions que hagen sigut iniciades abans de la presentació de la sol·licitud d'ajuda.
6. Compliment, per part del sol·licitant, de les obligacions fiscals i amb la Seguretat Social.
7. No podran obtindre la condició de beneficiaris de les ajudes les persones o entitats en què concórrega alguna de les circumstàncies previstes en l'article 13 de la Llei 38/2003, de 17 de novembre, General de Subvencions. Este aspecte s'acreditarà per mitjà de la presentació d'una declaració responsable firmada pel sol·licitant o la persona que actue en la seua representació, segons model normalitzat.
8. Les comunitats de béns no podran accedir a la condició de beneficiàries quan concórrega en qualsevol dels seus membres alguna de les prohibicions establides en l'esmentat article 13 de la Llei 38/2003.
9. En les mesures referents a ports de pesca, comercialització en establiments de primera venda i aqüicultura, el projecte haurà d'oferir prou garanties de viabilitat tècnica i econòmica, i contribuir a este efecte econòmic durador de la millora estructural proposada. Les empreses privades acreditaran prou garantia tècnica i financera i hauran de comptar amb un capital escripturat i desembossat, almenys, del 25% de la inversió per a la qual se sol·licita l'ajuda o un actiu empresarial equivalent.
10. Només podran acollir-se a les ajudes de comercialització els establiments de primera venda de productes de la pesca i l'aqüicultura vius, frescos, refrigerats, congelats o ultracongelats que disposen de l'autorització de la conselleria d'Agricultura, Pesca i Alimentació com a establiment de primera venda.
11. Els pescadors que sol·liciten la concessió d'una prima global individual hauran d'incloure els requisits següents:
a) Estar enrolat i en situació d'alta o en alguna de les situacions assimilades a l'alta en el vaixell objecte d'ajust estructural des del moment que l'armador sol·licite la prima per paralització definitiva, l'ajuda per a la constitució d'una societat mixta o la sol·licitud d'exportació fins que, una vegada notificada la seua concessió, finalitze la relació laboral amb l'empresa armadora, llevat que puga certificar la seua absència en algun moment del període indicat, però considerant-se en situació assimilada a l'alta.
b) Estar donat d'alta en el règim especial de la Seguretat Social dels treballadors del mar i haver cotitzat a este durant un període mínim de 12 mesos, abans de la data de finalització de la seua relació laboral amb l'empresa armadora.
c) Tindre menys de 55 anys d'edat o, si és major, no tindre la possibilitat de jubilar-se.
12. Les accions subvencionades no patiran durant un període de cinc anys, comptador des de la data de l'aprovació de l'ajuda, cap modificació fonamental de les establides en l'article 56 del Reglament (CE) 1198/2006.
Article 12. Obligacions generals dels beneficiaris de les ajudes
Els beneficiaris de les ajudes hauran de complir les obligacions específiques que, per a cada tipus d'ajuda, s'exigisquen en la present orde, en el Reglament (CE) 1198/2006, del Consell, de 27 de juliol, relatiu al Fons Europeu de la Pesca, disposicions bàsiques estatals de desenvolupament o transposició d'este, així com les següents obligacions generals derivades de la seua condició de beneficiaris d'ajudes públiques:
a) Realitzar les inversions per a les quals sol·licita l'ajuda i exercir l'activitat que fonamenta la concessió de la subvenció en la forma i els terminis establits.
b) Justificar la subvenció concedida en els termes que preveu la normativa reguladora de les ajudes, així com el compliment dels requisits i les condicions, la realització de l'activitat i el compliment de la finalitat que determinen la concessió o el gaudi de la subvenció.
c) Assumir les responsabilitats que puguen derivar-se de la realització de l'activitat.
d) Sotmetre's a les actuacions de comprovació i seguiment a efectuar per l'òrgan instructor, així com a qualssevol altres actuacions de comprovació o control financer a efectuar pels òrgans de control competents, tant autonòmics com nacionals o comunitaris.
e) Comunicar a la conselleria d'Agricultura, Pesca i Alimentació l'obtenció de subvencions per a la mateixa finalitat procedents de qualsevol administració pública o ens públic o privat, nacional o internacional.
f) Comunicar a la conselleria d'Agricultura, Pesca i Alimentació la modificació de qualsevol circumstància, tant objectiva com subjectiva, que afecte algun dels requisits exigits per a la concessió de l'ajuda.
g) Exposar per a tots els projectes cofinançats amb el Fons Europeu de la Pesca, en lloc visible, una indicació en què es faça referència al fet que el projecte ha sigut cofinançat per la Unió Europea, d'acord amb la normativa comunitària vigent, així com la imatge institucional de l'Estat i la Comunitat Valenciana.
h) Trobar-se al corrent de les obligacions fiscals amb l'administració general de l'Estat, amb l'administració autonòmica i amb la Seguretat Social, i no tindre deutes tributaris en període executiu de pagament amb l'administració autonòmica, llevat que estos estiguen suspesos o garantits.
i) Disposar i conservar els llibres comptables, registres diligenciats i la resta de documents degudament auditats en els termes exigits en la legislació mercantil i sectorial aplicable al beneficiari en cada cas, així com els estats comptables i registres específics que siguen exigits per la normativa reguladora de les ajudes, en la mesura que puguen ser objecte de comprovació i control, a fi de garantir l'adequat exercici de les dites facultats.
j) Reintegrar les quantitats percebudes així com, si és el cas, l'interés de demora corresponent en els termes previstos en els articles 36 i 37 de la Llei 38/2003, de 17 de novembre, General de Subvencions.
k) En el cas de béns inscriptibles en un registre públic, haurà de fer-se constar en l'escriptura l'obligació de no efectuar modificacions de les establides en l'article 56 del Reglament (CE) 1198/2006 durant un període dels cinc anys següents a l'aprovació de l'ajuda, i indicar l'import de la subvenció concedida; estos aspectes han de ser objecte d'inscripció en el registre públic corresponent.
Article 13. Documentació comuna
1. Documents comuns a totes les sol·licituds d'ajuda, que es presentaran en dos exemplars:
a) En el cas de persones físiques: DNI del sol·licitant.
En el cas de persones jurídiques: targeta d'identificació fiscal i document de constitució de la societat o comunitat de béns, estatuts o acte fundacional en què consten les normes per les quals es regula la seua activitat, inscrits en el corresponent registre oficial. Les empreses presentaran el balanç de l'últim any.
Els qui compareguen i signen les sol·licituds de subvenció en nom d'un altre presentaran l'acreditació de la dita representació. La persona amb poder suficient a l'efecte de representació haurà d'adjuntar-hi còpia compulsada del seu DNI.
b) Documentació acreditativa de la titularitat del bé sobre el qual se sol·licita l'ajuda (certificat actualitzat del Registre Mercantil o de la Propietat).
c) Documentació acreditativa de la titularitat de l'explotació del bé.
d) Full de manteniment de tercers, en imprés normalitzat, i certificat de l'entitat bancària, en virtut de l'Orde de 31 d'agost de 2007, de la conselleria d'Economia, Hisenda i Ocupació (DOCV núm. 35057, d'11.09.2007).
e) Declaració de subvencions sol·licitades o concedides per al mateix objecte, en imprés normalitzat.
f) Declaració responsable de no trobar-se sotmés a les prohibicions per a obtindre la condició de beneficiari d'acord amb el que s'establix en l'article 13 de la Llei 38/2003, de 17 de novembre, General de Subvencions i sobre el compliment de la normativa d'integració laboral de persones amb discapacitat o, si és el cas, l'exempció de la dita obligació.
g) Acreditació del compliment de les condicions i els requisits fixats en la normativa comunitària, estatal i de la Comunitat Valenciana que afecten a l'objecte de l'ajuda, així com les autoritzacions necessàries per a la realització de l'acció.
h) Quan l'import de l'acció susceptible d'ajuda supere la quantia de 30.000 euros en el supòsit de cost per execució d'obra o de 12.000 euros en el supòsit de subministrament de béns d'equip o prestació de servicis per empreses de consultoria o assistència tècnica, caldrà aportar tres ofertes de diferents proveïdors, que hauran de ser anteriors a la contracció del compromís per a la prestació del servici o l'entrega del bé, llevat que per les especials característiques de les inversions no hi haja en el mercat prou quantitat d'entitats que el subministren o presten. L'elecció entre les ofertes presentades es realitzarà segons els criteris d'eficiència i economia, i caldrà justificar expressament en una memòria l'elecció quan no recaiga en la proposta econòmica més avantatjosa. La dita memòria inclourà un quadre-resum de les ofertes presentades amb especificació del proveïdor adjudicatari.
2. Les acreditacions dels apartats a, b i c no seran necessàries quan l'ajuda es referisca a autoritzacions atorgades basant-se en allò que s'ha regulat en el capítol II d'esta disposició, i hi haja coincidència de beneficiaris.
Article 14. Documentació específica
Els documents específics per a les sol·licituds d'ajudes són:
1. En paralització definitiva de vaixells pesquers:
a) Certificat del registre mercantil acreditatiu de la propietat del vaixell en què conste expressament la carència de càrregues i gravàmens, llevat que la seua cancel·lació estiga prou garantida.
b) Certificat del full d'assentament d'inscripció marítima actualitzat, en què conste expressament que s'expedix per a sol·licitar ajuda per paralització definitiva.
c) Certificat de la Capitania Marítima sobre l'activitat pesquera del vaixell.
d) Relació de tripulants, subscrita per l'empresa armadora, en la data de la sol·licitud, amb indicació del nom complet, DNI i número d'afiliació a la Seguretat Social.
e) Declaració jurada, si és el cas, d'adjudicació de l'ajuda en funció dels seus nivells de participació en la propietat del vaixell.
2. En inversions a bord de vaixells pesquers i d'aqüicultura, i en construcció de vaixells auxiliars d'aqüicultura:
- Autorització corresponent emesa per la Capitania Marítima, si procedix.
3. En equipaments portuaris i comercialització en establiments de primera venda:
- Projecte tècnic visat i firmat o memòria valorada i factures proforma, segons ho requerisca la inversió.
4. En aqüicultura:
- Projecte tècnic visat i firmat o memòria valorada i factures proforma, segons ho requerisca la inversió.
5. En compensacions socioeconòmiques:
a) Informe de la vida laboral expedit per l'Institut Social de la Marina
b) Documentació acreditativa de la finalització de l'activitat pesquera del sol·licitant en el cas de primes individuals
c) Certificat de Capitania Marítima que acredite el seu enrolament en vaixells de pesca o còpia confrontada de la llibreta de navegació.
6. En altres mesures:
- Memòria valorada de l'activitat a desenvolupar i factures proforma, segons ho requerisca la inversió.
Article 15. Càlcul de la prima global individual
1. L'import màxim de la prima global individual, per a cada beneficiari, es calcularà en funció dels anys de cotització al règim especial de la Seguretat Social dels treballadors del mar.
2. En el cas que el beneficiari de la prima torne a incorporar-se a l'activitat de pescador en un termini inferior a un any després de la finalització de la relació laboral amb l'empresa armadora del vaixell objecte de paralització definitiva, l'import màxim de la prima, segons el barem citat anteriorment, es reduirà pro rata temporis des de la data de finalització de la relació laboral com a pescador en el vaixell objecte de paralització definitiva, fins a la data d'incorporació a l'activitat com a pescador.
Article 16. Prioritats i criteris de valoració
1. Tindran prioritat a l'hora de l'aprovació de les ajudes les accions següents:
A) En les mesures de la línia d'ajuda econòmica «Intervencions amb finalitat estructural en el sector de la pesca per a despeses corrents», tindran prioritat a l'hora d'aprovació de les ajudes les accions que s'esmenten a continuació, amb l'orde de prioritat següent:
1ª Compensacions socioeconòmiques
2ª Accions de professionals
3ª Desenvolupament de nous mercats i campanyes de promoció
B) En les mesures referents a inversions de la línia d'ajuda «Modernització i adaptació del sector pesquer», tindran prioritat a l'hora d'aprovació de les ajudes les accions que s'esmenten a continuació, amb l'orde de prioritat següent:
1ª Paralització definitiva de vaixells de més de 30 anys d'edat
2ª Inversions a bord de vaixells pesquers d'acord amb els subcriteris prioritzats següents:
2.1ª Embarcacions de pesca costanera artesanal
2.2ª Resta d'embarcacions
3ª Ports de pesca, llocs de desembarcament, ancoratges i comercialització en establiments de primera venda, d'acord amb els subcriteris prioritzats següents:
3.1ª Inversions d'entitats públiques, confraries de pescadors o organitzacions de productors pesquers.
3.2ª Inversions amb participació financera de beneficiaris privats que siguen microempresa, petita o mitjana empresa.
4ª Aqüicultura marina, quan es tracte d'una microempresa, petita o mitjana empresa.
5ª Paralització definitiva de vaixells entre 20 i 30 anys d'edat
2. D'acord amb les prioritats anteriors dels apartats A i B, s'establixen els criteris ponderats d'atorgament de la subvenció amb les puntuacions que s'indiquen a continuació.
2.1. En la prioritat 1ª de l'apartat A:
a) Primes individuals: 10 punts.
b) Per cada any que supere els 5 anys d'exercici de la professió de pescador: 1 punt.
2.2. En la prioritat 2ª de l'apartat A:
- Ajudes anteriors: no tindre, en esta mesura, ajudes concedides en les dos últimes convocatòries: 2 punts. En alguna de les dos: 1 punt.
2.3. En la prioritat 3ª de l'apartat A:
a) Entitats públiques, organitzacions de productors i entitats associatives o corporatives del sector pesquer i de l'aqüicultura: 5 punts.
b) Estudis de mercat: 3 punts.
c) Oferta de productes excedentaris: 2 punts.
d) Campanyes de promoció i qualitat de productes de pesca i aqüicultura: 2 punts.
2.4. En la prioritat 1ª de l'apartat B:
a) Per cada any que supere els 30 anys d'edat del vaixell: 1 punt.
b) Per pertànyer a la modalitat d'arrossegament: 12 punts. Encerclament: 6 punts. Palangre superfície: 3 punts.
2.5. En la prioritat 2ª de l'apartat B:
a) Projectes col·lectius: 10 punts.
b) Seguretat a bord i millora de les condicions de treball: 5 punts.
c) Contribució a la millora del medi ambient: 3 punts.
d) Ajudes anteriors: no tindre, en esta mesura, ajudes concedides en les dos últimes convocatòries: 2 punts. En alguna de les dos: 1 punt.
2.6. En la prioritat 3.1ª de l'apartat B:
a) Nova construcció: 5 punts.
b) Nous equipaments: 3 punts.
c) Modernització: 1 punt.
d) Ajudes anteriors: no tindre, en esta mesura, ajudes concedides en les dos últimes convocatòries: 2 punts. En alguna de les dos: 1 punt.
2.7. En la prioritat 3.2ª de l'apartat B:
a) Microempreses: 5 punts. Petita empresa: 3 punts. Mitjana empresa: 1 punt.
b) Nova construcció: 5 punts.
c) Nous equipaments: 3 punts.
d) Modernització: 1 punt.
e) Ajudes anteriors: no tindre, en esta mesura, ajudes concedides en les dos últimes convocatòries: 2 punts. En alguna de les dos: 1 punt.
2.8. En la prioritat 4ª de l'apartat B:
a) Microempreses: 5 punts. Petita empresa: 3 punts. Mitjana empresa: 1 punt.
b) Nova construcció: 5 punts.
c) Nous equipaments: 3 punts.
d) Modernització: 1 punt.
e) Ajudes anteriors: no tindre, en esta mesura, ajudes concedides en les dos últimes convocatòries: 2 punts. En alguna de les dos: 1 punt.
2.9. En la prioritat 5ª de l'apartat B:
a) Per cada any que supere els 20 anys d'edat del vaixell: 1 punt, fins a un màxim de 10 punts.
b) Per pertànyer a la modalitat d'arrossegament: 12 punts. Encerclament: 6 punts. Palangre superfície: 3 punts.
2.10. En la resta de sol·licituds no prioritzades i en els casos d'empat es prioritzarà l'antiguitat de la data de presentació de la sol·licitud d'ajuda.
Article 17. Resolució de concessió d'ajudes
1. Els servicis tècnics de les direccions territorials de la conselleria d'Agricultura, Pesca i Alimentació, una vegada analitzada, verificada i completada la documentació presentada, demanaran els informes pertinents dels organismes competents i realitzaran una inspecció prèvia, si procedix, de la qual s'estendrà una acta per a acreditar el no-inici de l'acció.
2. Si la documentació presentada és incompleta o conté errades esmenables, es requerirà els sol·licitants perquè, en el termini de 10 dies hàbils, i d'acord amb l'article 71 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, esmenen la falta o adjunten els documents preceptius, amb l'advertència que si no ho fan es consideraran desistits de la seua sol·licitud d'acord amb el dit article i l'efecte previst en l'article 42.1 de la Llei.
3. Les sol·licituds seran avaluades en règim de concurrència competitiva.
4. Quan les subvencions financen obres o instal·lacions que exigisquen projecte tècnic, este haurà de sotmetre's a informe de l'Oficina de Supervisió de Projectes.
La Secció de Pesca Marítima de la direcció territorial de la conselleria d'Agricultura, Pesca i Alimentació emetrà informe sobre les inversions a bord de vaixells, la construcció de vaixells d'aqüicultura i els projectes de cost inferior als 100.000 euros.
5. Les direccions territorials de la conselleria d'Agricultura, Pesca i Alimentació acreditaran la idoneïtat, l'eficàcia i l'adequació de l'ajuda i remetran l'expedient complet amb la seua proposta d'ajuda a l'efecte d'emetre la resolució que procedisca.
Les propostes d'aprovació no creen cap dret a favor del beneficiari proposat davant de l'administració.
6. En el cas de no ser acceptada la sol·licitud de l'interessat o hi haja incompliment de requisits, els servicis tècnics, abans d'elevar la seua proposta, donaran tràmit d'audiència a l'interessat.
7. Es faculta els directors territorials de la conselleria d'Agricultura, Pesca i Alimentació per a la resolució dels casos de desistiment i inadmissió de les sol·licituds d'ajuda. Es faran saber les resolucions adoptades a la Direcció General d'Empreses Agroalimentàries i Desenvolupament del Medi Rural.
8. Per a l'avaluació de les propostes es constituïx un òrgan col·legiat, que es denominarà Comissió de Valoració d'Ajudes FEP, que estarà compost pel cap de l'Àrea de Pesca, Indústries i Cooperativisme, el cap del Servici de Pesca i els caps de secció de Pesca Marítima de les direccions territorials de Castelló, València i Alacant. En cas d'absència, se substituiran estos membres pels tècnics adscrits a la conselleria d'Agricultura, Pesca i Alimentació que designe el director general d'Empreses Agroalimentàries i Desenvolupament del Medi Rural. Esta comissió elevarà una proposta de concessió d'ajudes al director general d'Empreses Agroalimentàries i Desenvolupament del Medi Rural, d'acord amb les prioritats establides i el pressupost disponible.
La Comissió de Valoració d'Ajudes FEP podrà demanar els informes, les dades i els documents que trobe convenient, i està facultada per a determinar criteris complementaris d'aplicació en els casos no previstos, resoldre els dubtes que es presenten i prendre els acords necessaris.
9. Les sol·licituds d'ajuda per a les diferents accions proposades en esta orde es resoldran tenint en compte la disponibilitat pressupostària del FEP, la del Ministeri d'Agricultura, Pesca i Alimentació i la de la Generalitat, i es valorarà l'adequació dels projectes als programes sectorials de la conselleria d'Agricultura, Pesca i Alimentació.
10. Es delega en el director general d'Empreses Agroalimentàries i Desenvolupament del Medi Rural la resolució i concessió de les ajudes.
11. Les resolucions d'ajudes concretaran la data límit d'execució de l'acció d'acord amb criteris objectius de gestió de tals ajudes, que es podran dividir en diverses anualitats. Esta data límit prevaldrà sobre el termini concedit per la resolució d'autorització, si n'hi ha, a l'efecte de justificació del pagament de l'ajuda.
12. L'incompliment de les condicions o obligacions imposades sobre les ajudes o en les resolucions dictades determinarà, tret de casos de força major, la pèrdua de les ajudes pendents de rebre, sense perjudici de la devolució de les ajudes percebudes, si foren indegudes, així com de les sancions administratives i penals que pertoquen.
13. L'import de l'ajuda concedida no podrà ser, en cap cas, de tal quantia que, aïlladament o en concurrència amb un altre tipus de subvencions o ajudes per a la mateixa finalitat, supere el percentatge total d'ajuda previst en el Reglament (CE) 1198/2006.
14. S'establix un termini de sis mesos per a notificar la resolució de les sol·licituds d'ajuda, comptadors a partir de la data de la publicació, en el Diari Oficial de la Comunitat Valenciana, de l'orde d'imports màxims, les quals s'entendran desestimades si transcorregut el dit termini no s'ha notificat la corresponent resolució.
Les sol·licituds d'ajuda resoltes negativament per falta de fons econòmics podran passar a la convocatòria següent, amb petició prèvia de l'interessat.
Article 18. Requisits i condicions per al pagament de les ajudes
1. No seran admesos els pagaments en metàl·lic com a justificants de pagament de les inversions realitzades pels beneficiaris.
No seran admesos com a justificants les despeses efectuades abans de la data de presentació de la sol·licitud d'ajuda, amb l'única excepció de les despeses corresponents a honoraris de projecte o assistència tècnica.
2. Els costos dels projectes tècnics les accions dels quals no es duguen a terme, no seran admesos per al pagament.
3. Quan les subvencions financen obres o instal·lacions que exigisquen projecte tècnic, els pagaments parcials o el total de la subvenció concedida s'efectuarà contra certificat de l'obra expedit per tècnic competent i les justificacions de pagament corresponent.
4. El termini de justificació del compliment de la finalitat per a la qual es va concedir l'ajuda serà d'un mes comptador a partir de l'endemà del termini fixat per a la finalització de l'acció en la corresponent resolució de l'ajuda i dins de l'exercici pressupostari en què s'haja concedit l'ajuda. En el supòsit de subvencions plurianuals, es justificarà en cada any o exercici pressupostari per l'import de l'anualitat corresponent.
5. En paralització definitiva, el vaixell ha d'haver causat baixa en el Cens de la Flota Pesquera Operativa.
Si un vaixell causa baixa per accident després de la data de concessió de l'ajuda, es realitzarà la correcció financera per l'import de la compensació abonada per l'assegurança.
6. Els beneficiaris de les ajudes hauran de justificar, tal com s'establisca, que es troben al corrent de les seues obligacions fiscals i davant de la Seguretat Social.
7. La prima global individual es farà efectiva en un únic pagament, després de l'acreditació per part del beneficiari del període en què no ha tornat a exercir l'activitat de pescador dins de l'any següent a la finalització de la relació laboral.
Article 19. Documents per al pagament de les ajudes.
1. Els interessats presentaran una sol·licitud de pagament juntament amb els documents comuns i específics que es requerisquen per a cada acció.
2. Els documents comuns per al pagament de les inversions materials són:
a) Factures originals, que contindran com a mínim les dades següents:
- Número i sèrie, si procedix.
- Nom i cognoms o denominació social, número d'identificació fiscal i domicili de l'expedidor i dels destinataris.
- Descripció de l'operació i contraprestació total.
- Base imposable. Tipus tributari i quota repercutible.
- Lloc i data d'emissió.
- Quan procedisca, número de sèrie de l'aparell adquirit.
b) Certificats de la inversió, si és el cas, que s'ajustaran a cada un dels conceptes del projecte aprovat.
c) Certificat registral de l'obligació de l'article 12k.
d) Justificacions del pagament: document de pagament, carta de pagament del proveïdor i certificat bancari del pagament efectuat pel beneficiari, d'acord amb l'annex 1.
e) Relació de justificants de pagaments efectuats, en imprés normalitzat que figura com a annex 2.
3. Les operacions que no siguen susceptibles de comprovació material hauran de justificar-se per mitjà d'un informe o memòria en què es detallarà l'activitat subvencionada i la finalitat que es pretenia aconseguir amb l'ajuda, i en el qual es demostrarà la consecució de la dita finalitat.
4. Els documents específics per al pagament són:
4.1. En paralització definitiva
a) Certificat oficial sobre la supressió de l'activitat pesquera.
b) Acreditació d'haver comunicat a la tripulació la concessió de l'ajuda per paralització definitiva.
4.2. En inversions a bord de vaixells pesquers
a) En el cas de canvi de motor: certificat de la inspecció de vaixells sobre la potència instal·lada o full d'assentament en què constarà el canvi de motor.
b) En el cas de canvis estructurals que impliquen modificacions de l'arqueig: certificat actualitzat sobre els GT i VSC (si és el cas).
4.3. En aqüicultura
- En el cas de construcció de vaixells: full d'assentament actualitzat.
4.4. En compensacions socioeconòmiques
- Informe de vida laboral per a les primes individuals.
Article 20. Autorització del pagament
1. Les direccions territorials de la conselleria d'Agricultura, Pesca i Alimentació analitzaran i verificaran la documentació presentada i remetran l'expedient amb el certificat de la realització de l'acció i la seua proposta a la Direcció General d'Empreses Agroalimentàries i Desenvolupament del Medi Rural.
2. Si la documentació és incompleta o té errades esmenables, es requerirà l'interessat perquè les esmene, en el termini de 10 dies, d'acord amb l'article 76 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, i es considerarà decaigut en el seu dret al tràmit corresponent en cas de no-esmena.
3. En el cas que el cost acceptat per al pagament siga inferior a l'aprovat o tinga errades no esmenables, els servicis tècnics, abans d'elevar la seua proposta, donaran tràmit d'audiència al beneficiari per un termini de 10 dies.
4. Es delega en el director general d'Empreses Agroalimentàries i Desenvolupament del Medi Rural l'autorització del pagament de l'ajuda.
Article 21. Pagaments parcials
Es podran efectuar pagaments parcials de la subvenció concedida quan s'hagen establit diverses anualitats en la resolució de concessió.
En este cas, el beneficiari haurà de presentar a la direcció territorial de la conselleria d'Agricultura, Pesca i Alimentació garantia per mitjà d'aval bancari davant de la conselleria d'Economia, Hisenda i Ocupació, per un import equivalent al pagament parcial sol·licitat.
El director territorial de la conselleria d'Agricultura, Pesca i Alimentació, una vegada finalitzada l'acció, resoldrà sobre la devolució de l'aval presentat.
Article 22. Cessió o transmissió d'ajudes
1. La cessió o transmissió d'ajudes atorgades a l'empara d'esta orde no tindran validesa quan no siguen prèviament autoritzades per l'òrgan que les va dictar.
2. La transmissió dels béns objecte d'accions subvencionades, dins dels cinc anys següents a la data d'aprovació de l'ajuda, s'haurà de fer saber prèviament a l'autoritat que va atorgar l'ajuda per a la seua autorització. En el document públic de la transmissió, el nou propietari s'haurà de subrogar en totes les obligacions contretes pel transmissor i, en particular, deixar constància de l'import de l'ajuda concedida, així com la de no efectuar cap modificació fonamental de les establides en l'article 56 del Reglament (CE) 1198/2006.
Dins dels tres mesos següents a la data de la transmissió, el transmissor remetrà a la direcció territorial de la conselleria d'Agricultura, Pesca i Alimentació una còpia del document públic de la transmissió.
3. L'incompliment de les obligacions establides en este article serà causa de reintegrament de l'ajuda.
Article 23. Reintegrament
Procedirà el reembossament de les quantitats percebudes i l'exigència de l'interés de demora corresponent des del moment del pagament de la subvenció fins a la data en què s'acorde la procedència del reintegrament, en els casos previstos en els articles 36 i 37 de la Llei 38/2003, de 17 de novembre, General de Subvencions.
Article 24. Verificació als cinc anys
Els servicis tècnics de les direccions territorials de la conselleria d'Agricultura, Pesca i Alimentació verificaran que l'acció no tinga, en els cinc anys següents a la data d'aprovació de l'ajuda, una modificació fonamental de les establides en l'article 56 del Reglament (CE) 1198/2006:
a) que afecte la seua naturalesa o les seues condicions d'execució o que atorgue a una empresa o a un organisme públics avantatges indeguts, o
b) que es derive d'un canvi en la naturalesa de la propietat d'un dels elements de la infraestructura o del cessament o trasllat d'una activitat productiva.
D'esta verificació s'estendrà una acta que serà remesa a la Direcció General d'Empreses Agroalimentàries i Desenvolupament del Medi Rural. Quan de la verificació realitzada es comprove que n'hi ha modificacions fonamentals, procedirà el reintegrament de l'ajuda.
Article 25. Procediment de reintegrament
Els procediments de reintegrament de subvencions es regiran per les disposicions de l'article 42 de la Llei 38/2003, de 17 de novembre, General de Subvencions. El director territorial de la conselleria d'Agricultura, Pesca i Alimentació iniciarà el procediment de reintegrament de la subvenció i s'instruirà un expedient amb audiència prèvia de l'interessat, de devolució d'ajudes.
Una vegada tramitat el procediment de reintegrament, el director territorial enviarà l'expedient amb la proposta que corresponga a la Direcció General d'Empreses Agroalimentàries i Desenvolupament del Medi Rural per a la seua resolució.
Article 26. Informació i publicitat
Els beneficiaris de les ajudes concedides compliran el que s'establix en l'article 51 sobre disposicions sobre informació i publicitat en relació amb les intervencions del FEP del Reglament (CE) 1198/2006, de 27 de juliol. En les inversions realitzades figurarà, en lloc visible, la participació de les administracions públiques.
CAPÍTOL IV
Règim sancionador
Article 27. Infraccions i sancions
Les infraccions de les disposicions de la present orde se sancionaran administrativament d'acord amb la Llei 2/1994, de 18 d'abril, de la Generalitat Valenciana, sobre Defensa dels Recursos Pesquers, la Llei 3/2001, de 26 de març, de Pesca Marítima de l'Estat, i la Llei 38/2003, de 17 de novembre, General de Subvencions.
DISPOSICIONS TRANSITÒRIES
Primera
Els expedients de sol·licitud d'ajudes que tinguen la documentació completa i hagen sigut presentats a la Comunitat Valenciana sobre la base del que s'establix en l'Orde de 15 de setembre de 2000, de la conselleria d'Agricultura, Pesca i Alimentació, i els presentats abans de l'entrada en vigor de la present orde que no hagen sigut resolts favorablement, es tramitaran i resoldran d'acord amb les disposicions de la present orde i la normativa estatal i europea de referència, amb petició prèvia de l'interessat, a la qual adjuntarà la documentació exigida en esta orde en un termini que finalitzarà el 31 de març de 2008. Si no es realitza la petició en el termini indicat, se'l considerarà desistit de la seua sol·licitud.
Segona
L'any 2008, el termini de presentació de sol·licituds per a l'obtenció d'ajudes corresponents al dit exercici pressupostari finalitzarà el 31 de març de 2008.
Tercera
S'establix un termini de dos mesos, des de l'entrada en vigor de la present orde, perquè els titulars d'establiments de comercialització existents que no disposen d'autorització per a la primera venda puguen efectuar la seua sol·licitud adjuntant-hi la documentació establida en la present orde.
DISPOSICIÓ DEROGATÒRIA
Queda derogada l'Orde de 15 de setembre de 2000, de la conselleria d'Agricultura, Pesca i Alimentació (DOGV núm. 3846, de 28.09.2000), per la qual s'establixen normes d'ajudes amb finalitat estructural en el sector de la pesca i l'aqüicultura, així com totes les disposicions normatives del mateix rang que s'oposen al que es preveu en esta orde.
DISPOSICIONS FINALS
Primera
Es faculta el director general d'Empreses Agroalimentàries i Desenvolupament del Medi Rural, perquè, mitjançant una resolució, puga establir la forma d'acreditar documentalment determinats requisits i condicions que afecten les mesures establides en la present norma, així com la forma d'aplicar estes mesures.
Segona
Esta orde entrarà en vigor l'endemà de la seua publicació en el Diari Oficial de la Comunitat Valenciana.
València, 26 de novembre de 2007
La consellera d'Agricultura, Pesca i Alimentació,
MARITINA HERNÁNDEZ MIÑANA